  Виталий Пронин Кез ёросысь Сьӧдшур гуртын вордскем но будэм Николай Спешиловлы 27-тӥ инвожое 65 арес тырмысал, жаляса верано, 52 аресаз улонысь кошкиз, нош гожтэм чуръёсыз со сярысь ялан тодэ вайыто. Николай Спешилов Николай Аркадьевич вордӥськиз Сьӧдшур гуртын, Сьӧдбамгуртысь начальной школаын но Александровоысь шор ёзо школаын дышетскиз, собере муш утись, лесник луыса ужаз. Семьяямы ми 7 нылпиос будӥмы, Колямы — бадӟымез. Анаймы лыдӟиськыны яратылӥз, соин но, дыр, трос газет-журналъёс выписывать карылӥз. Ми но соя лыдӟиськыны дышимы. Пичи дырме малпаса, паймисько, Сьӧдшурамы ноку ӧй вал электричество. Лампа тылын пукыса, ӝытъёсы быдэс семьяен лыдӟиськылӥмы. Коля агае «Дась лу!» газетэ заметкаос ыстылӥз. Гожъяськыны кутскемзэ уг ваклайтӥськы ни, Александрово школаын 8-тӥ классын дышетскыкуз, Ижевске ветлэмзэ тодӥсько ай: юнкоръёслэн 3 нуналъем слётысьтызы бурдъяськыса бертӥз вал. Слётысен трос эшъёс шедьтӥз, матысь эшъяськиз башкир пиен Валерий Нуриахметовен. Ваньмон дыръяз Колямы инкуазетӥ калтыртыны яра-тылӥз, маке воштӥськонъёсты синйылтыса, соку ик тетрадяз гожъялляз. Кылэм-адӟемзэ кылбуръёс, заметкаос но веросъёс пыр возьматыны тыршылӥз. Озьы печатламын «Юс шур дурын», «Кынмем лудкеч», «Балян», «Туръёс», «Нюлэскын», «Льӧмпу» но трос мукет ужъёсыз. Дышетскемезъя со пчеловод но лесник, кема аръёс ӵоже Сьӧдбамгурт котырысь инкуазез эскериз. Со пусйылэмын Географической обществолэн Данъян грамотаосыныз. Колямы пинал дырысеныз ӧлексы вал. Бадӟым будыса, шуккиськон учыре шедиз, тазалыкез уката лябӟиз, кема ик ӧз улы ни, 52 аресаз улонысь кошкиз. Луло дыръяз агаймы трос печатласькиз «Молот» журналын но «Звезда» ёрос газетын, вань чуръёссэ солэсь лачак утьыса возисько. Зоя Лекомцева. Кез ёросысь Пажман гурт  